**МОНГОЛ УЛСЫН ИХ ХУРЛЫН 2020 ОНЫ НАМРЫН ЭЭЛЖИТ ЧУУЛГАНЫ**

**ХУУЛЬ ЗҮЙН БАЙНГЫН ХОРООНЫ**

**2021 ОНЫ 01 ДҮГЭЭР САРЫН 14-НИЙ ӨДӨР /ПҮРЭВ ГАРАГ/-ИЙН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| ***№*** | ***Баримтын агуулга*** | ***Хуудасны дугаар*** |
| 1 | Хуралдааны товч тэмдэглэл | 1-2 |
| 2 | Дэлгэрэнгүй тэмдэглэл | 3-4 |
| *1.Монгол Улсын шүүхийн тухай хуулийн шинэчилсэн найруулгын төслийн хамт өргөн мэдүүлсэн Иргэний хэрэг шүүхэд хянан шийдвэрлэх тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуулийн төсөл /анхны хэлэлцүүлэг/* | 3-4 |

***Монгол Улсын Их Хурлын 2020 оны намрын ээлжит чуулганы***

***Хууль зүйн байнгын хорооны***

***2021 оны 01 дүгээр сарын 14-ний өдөр /Пүрэв гараг/-ийн***

***хуралдааны товч тэмдэглэл***

Хууль зүйн байнгын хорооны дарга С.Бямбацогт ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 11 гишүүн хүрэлцэн ирж, 57.9 хувийн ирцтэйгээр хуралдаан 16 цаг 08 минутад Төрийн ордны “Жанжин Д.Сүхбаатар” танхимд эхлэв.*

*Чөлөөтэй: С.Амарсайхан, Б.Дэлгэрсайхан, Л.Мөнхбаатар, Ш.Раднаасэд, Ж.Сүхбаатар, Ц.Сэргэлэн;*

*Эмнэлгийн чөлөөтэй: Н.Учрал.*

Хэлэлцэх асуудалтай холбогдуулан Улсын Их Хурлын гишүүн Ш.Адьшаагийн тавьсан асуултад Улсын Их Хурлын гишүүн Б.Энхбаяр хариулж, тайлбар хийв.

***Нэг.Монгол Улсын шүүхийн тухай хуулийн шинэчилсэн найруулгын төслийн хамт өргөн мэдүүлсэн Иргэний хэрэг шүүхэд хянан шийдвэрлэх тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуулийн төсөл*** */Засгийн газар 2020.04.10-ны өдөр өргөн мэдүүлсэн,****анхны хэлэлцүүлэг****/*

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Хууль зүйн байнгын хороо хариуцсан ахлах зөвлөх М.Үнэнбат, референт Л.Мөнхчимэг нар байлцав.

***Монгол Улсын Их Хурлын чуулганы хуралдааны дэгийн тухай хуулийн 39 дүгээр зүйлийн 39.10-т заасны дагуу*** *Монгол Улсын шүүхийн тухай хуулийн шинэчилсэн найруулгын төслийн хамт өргөн мэдүүлсэн Иргэний хэрэг шүүхэд хянан шийдвэрлэх тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуулийн төслийг зүйл бүрээр хэлэлцэв.*

Төслийн 1, 2 дугаар зүйл дээр Улсын Их Хурлын гишүүдээс асуулт, санал гараагүй болно.

Төслийн 1, 2 дугаар зүйлийг зүйл тус бүрээр хэлэлцэж дуусав.

Улсын Их Хурлын гишүүн Б.Энхбаяр Иргэний хэрэг шүүхэд хянан шийдвэрлэх тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуулийн **төсл**ийн талаар зарчмын зөрүүтэй саналын томьёолол гараагүй тул хуулийн төслийн анхны хэлэлцүүлгийг эцэслэн батлах үе шаттай нэгтгэн явуулах саналыг нэгдсэн хуралдаанд гаргах нь зүйтэй гэсэн горимын санал гаргав.

**С.Бямбацогт:** Улсын Их Хурлын гишүүн Б.Энхбаярын гаргасан горимын саналыг дэмжье гэсэн санал хураалт явуулъя.

Зөвшөөрсөн: 8

Татгалзсан: 4

Бүгд: 12

66.7 хувийн саналаар горимын санал дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Ш.Адьшаа Улсын Их Хурлын чуулганы нэгдсэн хуралдаанд танилцуулахаар тогтов.

Хуралдаан 5 минут үргэлжилж, 19 гишүүнээс 12 гишүүн хүрэлцэн ирж, 63.2 хувийн ирцтэйгээр 16 цаг 13 минутад өндөрлөв.

Тэмдэглэлтэй танилцсан:

ХУУЛЬ ЗҮЙН БАЙНГЫН

ХОРООНЫ ДАРГА С.БЯМБАЦОГТ

Тэмдэглэл хөтөлсөн:

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Д.УЯНГА

**МОНГОЛ УЛСЫН ИХ ХУРЛЫН 2020 ОНЫ НАМРЫН ЭЭЛЖИТ ЧУУЛГАНЫ**

**ХУУЛЬ ЗҮЙН БАЙНГЫН ХОРООНЫ**

**2021 ОНЫ 01 ДҮГЭЭР САРЫН 14-НИЙ ӨДӨР /ПҮРЭВ ГАРАГ/-ИЙН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**С.Бямбацогт:** Гишүүдийнхээ энэ оройн амгаланг айлтгая. Байнгын хорооны гишүүдийн олонх хүрэлцэн ирсэн тул Хууль зүйн байнгын хорооны 2021 оны 01 дүгээр сарын 14-ний хуралдааныг нээснийг мэдэгдье. Гишүүдийн ирцийн та бүхэнд танилцуулъя. Ганбат гишүүн хүрэлцэн ирсэн байна, Адьшаа гишүүн хүрэлцэн ирсэн байна, Бямбацогт гишүүн, Пүрэвдорж гишүүн, Алтанхуяг гишүүн, Сандаг-Очир гишүүн, Энхбаяр гишүүн, Мөнхцэцэг гишүүн, Мөнх-Оргил гишүүн, Нямбаатар гишүүд хүрэлцэн ирсэн байна.

Байнгын хорооны хуралдаанаар хэлэлцэх асуудлыг танилцуулъя. Монгол Улсын шүүхийн тухай хуулийн шинэчилсэн найруулгын төслийн хамт өргөн мэдүүлсэн Иргэний хэрэг шүүхэд хянан шийдвэрлэх тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуулийн төслийг хэлэлцэнэ. Хэлэлцэх асуудалтай холбоотой саналтай гишүүд байна уу? Адьшаа гишүүн.

**Ш.Адьшаа:** Энэ Иргэний хэрэг хянан шийдвэрлэх тухай хуульд нэмэлт, өөрчлөлт оруулах энэ дагаж мөрдөх журмын тухай хэлэлцэх юм байна. Тэгээд Эрүүгийн хэрэг хянан шийдвэрлэх тухай хуульд нэмэлт, өөрчлөлт оруулах хуулийг энд орж ирэхгүй юм уу? Эрүүгийн гэж байгаа шүү дээ энэ эрүүгийн гээд нэг том асуудал байгаа шүү дээ. Энийг л асууя.

**С.Бямбацогт:** Ажлын хэсэг Энхбаяр гишүүн хариулъя.

**Б.Энхбаяр:** Баярлалаа. Энэ Эрүүгийн хэрэг хянан шийдвэрлэх тухай хууль дээр бол ямар нэгэн асуудал бол байхгүй. Яагаад гэхээр Эрүүгийн хэрэг хянан шийдвэрлэх тухай хууль дээр бол дээд шүүхийн хэрэг маргаан нөгөө хянан шийдвэрлэх хүрээ хязгаарыг бол тогтоосон өөрчлөлтийг сая эцэслэн баталсан байгаа. Иргэний хэрэг хянан шийдвэрлэх тухай хууль дээр нөгөө прокурорын төлөөлж харилцах асуудал дээр шүүхэд төлөөлөх асуудал дээр бэлтгэл ажил хангагдаагүй ийм асуудал байгаад байгаа юм. Шинэ учраас. Прокурор угаасаа эрүүгийн хэрэг хянан шийдвэрлэх үйл ажиллагаа дээр угаасаа хяналт тавина. Цоо шинэ харилцаа орж байгаа учраас тэнд нөгөө бүтэц зохион байгуулалтаасаа эхлээд л нөгөө бэлтгэл ажил хангагдаагүй. Шууд нөгөө хэрэгжих боломжгүй ийм харилцаа үүсээд. Тэгээд энэ үйлчлэх хугацааг нь хойшлуулах ийм шаардлага үүсээд байгаа юм.

**С.Бямбацогт:** Хэлэлцэх асуудлаар асуулт асууж хариулт авлаа. Хэлэлцэх асуудалдаа оръё. Монгол Улсын шүүхийн тухай хуулийн шинэчилсэн найруулгын төслийн хамт өргөн мэдүүлсэн иргэний хэрэг шүүхэд хянан шийдвэрлэх тухай хуульд нэмэлт, өөрчлөлт оруулах тухай хуулийн төслийг дагаж мөрдөх журмын тухай хуулийн анхны хэлэлцүүлэг явуулъя. Хэлэлцэх асуудалтай холбогдуулан ажлын хэсэг Энхбаяр гишүүн. Бусад ажлын хэсгийнхэн хүрэлцэн ирсэн байна. Монгол Улсын Их Хурлын чуулганы хуралдааны дэгийн тухай хуулийн 39.10-д Байнгын хороо хуулийн төслийг зүйл бүрээр хэлэлцэнэ гэж заасны дагуу хуулийн төслийг зүйл бүрээр нь хэлэлцье.

Иргэний хэрэг шүүхэд хянан шийдвэрлэх тухай хуульд нэмэлт, өөрчлөлт оруулах тухай хуулийн төслийг дагаж мөрдөх журмын тухай хуулийн 1 дүгээр зүйлтэй холбогдуулан асуух асуулттай гишүүд нэрсээ өгнө үү. Алга байна. Санал хураалт явуулъя. Хуулийн төсөлтэй холбогдуулан гишүүдээс бичгээр гаргасан санал байхгүй байна. Хуулийн төслийн 2 дугаар зүйлтэй холбогдуулан асуух асуулттай гишүүд нэрсээ өгнө үү. Алга байна. Хуулийн төсөлтэй холбогдуулан гишүүдээс бичгээр гаргасан санал байна уу? Алга байна. Чуулганы хуралдааны дэгийн тухай хуулийн, горимын санал. Энхбаяр гишүүн.

**Б.Энхбаяр:** Шүүхийн тухай хууль болон хамт өргөн мэдүүлсэн бусад хуулийн төслийн эцсийн хэлэлцүүлгийг сая Улсын Их Хурлын нэгдсэн чуулганаар хийсэн байгаа. Эцэслэн батлах ажлыг бол Улсын Их Хурлын дарга маргаашийн бас нэгдсэн чуулганы хуралдаанаар хийе гэсэн ийм чиглэл өгөгдсөн байгаа. Тийм учраас анхны хэлэлцүүлгээр нь баталъя гэдэг ийм горимын санал гаргаж байна.

**С.Бямбацогт:** Хуулийн төслийн талаарх зарчмын зөрүүтэй саналын томьёолол гараагүй. Мөн хуулийн төслийн анхны хэлэлцүүлгийг эцэслэн батлах үед нэгтгэн явуулах горимын саналыг Энхбаяр гишүүн гаргаж байна. Энхбаяр гишүүний горимын саналаар санал хураалт явуулъя. Хуруугаараа өгнө. Горимын санал 12 гишүүн оролцож 8 гишүүний саналаар энэ горимын санал дэмжигдэж байна. Иргэний хэрэг шүүхэд хянан шийдвэрлэх тухай хуульд нэмэлт, өөрчлөлт оруулах тухай хуулийн төслийг дагаж мөрдөх журмын тухай хуулийн төслийг зүйл бүрээр нь хэлэлцэж дууслаа. Иргэний хэрэг, дахиад бичсэн юм уу энэ чинь.

Хуулийн төслийн анхны хэлэлцүүлэг явуулсан талаарх Байнгын хорооны санал, дүгнэлтийг чуулганы нэгдсэн хуралдаанд Энхбаяр гишүүн танилцуулах уу, Адьшаа гишүүн танилцуулах уу, Адьшаа гишүүн танилцуулъя. Байнгын хорооны хуралдаанаар хэлэлцэх асуудал дууссан тул Байнгын хорооны хуралдааныг хаасныг мэдэгдье. Хуралдаандаа идэвхтэй оролцсон гишүүддээ баярлалаа.

Дууны бичлэгээс буулгасан:

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Д.УЯНГА